# Poble Nou (barri de València)

El Poble Nou és una pedania de la Ciutat de València que pertany al districte dels Poblats del Nord. Limita a l'oest amb Burjassot, al nord amb Borbotó i Carpesa i al sud amb València. La seua població censada el 2009 era de 1.023 habitants (Institut Nacional d'Estadística d'Espanya).
És difícil definir el nucli urbà, ja que la pedania consistix en una sèrie de cases baixes alineades a la vora del Camí de Montcada, i els seus voltants estan compostos per horta. Així doncs, la població es distribuïx entre eixa línia d'edificacions i les alqueries disperses entre els cultius.

## Història

El nucli de Poble Nou es troba al voltant de l'església de Sant Bernat, al sud de la població. A partir d'eixe punt va anar estenent-se cap al nord en direcció a Borbotó al llarg del camí de Montcada. A començaments del segle xx va passar a ser pedania de València, com les altres localitats del districte.

## Demografia

La població de Poble Nou, que va créixer molt des de principis del segle xx, va començar una tendència a la baixa ja en la dècada de 1960 que continua apreciant-se als últims censos.
Evolució demogràfica de Poble Nou :
| | 1950 | 1960 | 1981 | 1986 | 2001 | 2005 | 2009 |
| Població | 1.706 | 1.563 | 1.407 | 1.238 | 1.408 | 1.512 | 1.023 |

## Política

Poble Nou depén de l'Ajuntament de València i se'l considera un barri del districte de Poblats del Nord. Tanmateix, atesa la seua condició de poblament rural, compta, d'acord amb les lleis estatals i autonòmiques pertinents, amb un alcalde de barri que s'encarrega de vetlar pel bon funcionament del barri i de les relacions cíviques, firmar informes administratius i elevar a l'ajuntament de la ciutat les propostes, suggeriments, denúncies i reclamacions dels veïns.

## Patrimoni

* Església de Sant Bernat Màrtir: Està situada al sud de la població, en l'accés des de València, i té a l'entorn un xicotet parc. El temple es va inaugurar el 16 d'octubre de 1951 i es caracteritza per la sobrietat i la senzillesa del seu conjunt. Compta amb dos cossos: el temple amb els seus annexos i el de l'espadanya amb campanes. Té una sola nau de planta rectangular i volta de canó apuntat.
* Molí Blanc: Es tracta d'un antic molí totalment pintat de blanc.

### Alqueries

Dins dels límits de Poble Nou es troben nombroses alqueries, algunes d'elles anteriors al segle xvii. Destaca l'alqueria del Pi, del segle xvi, propietat primer del comte de Pino Hermoso i més tard del de Montornés. En l'actualitat està reformada i s'usa com a saló de celebracions. Són també d'interés l'alqueria de Falcó, anterior a 1698; l'alqueria Fonda i l'alqueria de Tallaròs, anterior a 1689.

## Serveis públics

La pedania compta amb un Centre d'Activitats per a persones majors, que oferix activitats socioculturals, de manteniment físic i diversos tallers i cursos.

## Referències

* ↑ Civis (Sistema d'Informació Municipal de la Generalitat Valenciana)
* 1 2 Ine - Relació d'unitats poblacionals
* 1 2 3 4 5 Boira, José Vicente; Pedro Llopis; Carmen Ciurana; Ana Espinosa; Carlos Sáiz. «Poble Nou». A: Mercedes Alcañiz Moscardó. Pobles del Nord (en valencià i espanyol). 1ª. València: Ajuntament de València, 1987, p. 14.
* ↑ Boira, José Vicente; Pedro Llopis; Carmen Ciurana; Ana Espinosa; Carlos Sáiz. «Población, vivienda y actividad económica». A: Mercedes Alcañiz Moscardó. Pobles del Nord (en valencià i castellà). 1ª. València: Ajuntament de València, 1987, p. 45.
* ↑ Boira, José Vicente; Pedro Llopis; Carmen Ciurana; Ana Espinosa; Carlos Sáiz. «Legislación sobre alcaldías de barrio». A: Mercedes Alcañiz Moscardó. Pobles del Nord (en valencià i espanyol). 1ª. València: Ajuntament de València, 1987, p. 57.
* ↑ «Iglesia parroquial de San Bernardo Mártir (Pueblo Nuevo)» (html) (en castellà). Ajuntament de València. Arxivat de l'original el 2016-03-03. [Consulta: 30 gener 2010].
* 1 2 «Poble Nou». A: Gran Enciclopedia Temática de la Comunidad Valenciana. Geografía. Editorial Prensa Valenciana, 2009.
* ↑ «Centro Municipal de Actividades para personas mayores Poble Nou» (html) (en castellà). Ayuntamiento de Valencia. [Consulta: 30 desembre 2010].

## Enllaços externs

* Ajuntament de València
* Plànol de Poble Nou en la web de l'ajuntament de València Arxivat 2016-03-03 a Wayback Machine.